b'\n_START_ARTICLE_\nNantes\n_START_SECTION_\nGeografija\n_START_PARAGRAPH_\nMesto le\xc5\xbei na bregovih reke Loare tik pred njenim ustjem 55 km vzhodno od Biskajskega zaliva ter njenih dveh pritokih Erdre in S\xc3\xa8vre Nantaise.\n_START_SECTION_\nZgodovina\n_START_PARAGRAPH_\nPrvotno naselbino je ustanovilo galsko pleme Namneti okoli leta 70 pred na\xc5\xa1im \xc5\xa1tetjem. Leta 56 pr. n. \xc5\xa1t. ga je osvojil Julij Cezar in ga imenoval Portus Namnetus. Po kristjanizaciji ozemlja v 3. stoletju so ga uspe\xc5\xa1no zavzeli prvo Sasi (okoli 285), nato Franki (okoli 500), katerim so sledili Bretonci (6. in 7. stoletje) in Normani (843). Leta 937 je Alain Barbe-Torte, vnuk zadnjega bretanjskega kralja, v njem ustanovil Bretanjsko vojvodstvo. Ob njegovi priklju\xc4\x8ditvi k Francoskemu kraljestvu v letu 1532 je Nantes ohranil Bretanjski parlament za nekaj let preden se je le-ta preselil v Rennes. Leta 1598 je francoski kralj Henrik IV. v mestu podpisal Nantski edikt, s katerim so bile protestantom podeljene verske pravice._NEWLINE_V 18. stoletju, pred ukinitvijo su\xc5\xbeenjstva, je bil Nantes glavno francosko mesto v trgovini s su\xc5\xbenji, s katero je postal tudi glavno francosko pristani\xc5\xa1\xc4\x8de. Med francosko revolucijo je samo mesto sodelovalo z revolucionarji, v tem \xc4\x8dasu je tako prihajalo do mno\xc5\xbei\xc4\x8dnih usmrtitev prebivalstva v njegovi okolici, katero se je uprlo novim oblastnikom._NEWLINE_V 19. stoletju je Nantes postal industrijsko mesto. Prvi javni prevoz kjerkoli je verjetno bil organiziran prav v tem mestu leta 1826. Kmalu so ga posnemali v Parizu, Londonu in New Yorku. Prva \xc5\xbeeleznica je bila v njem zgrajena v letu 1851._NEWLINE_Med drugo svetovno vojno ga je okupirala nem\xc5\xa1ka vojska, leta 1943 je do\xc5\xbeivel dva bombna napada, osvobojen od Ameri\xc4\x8danov 1944._NEWLINE_\xc4\x8ceprav nekdaj glavno mesto Bretanije, pa ga je vlada v Vichyju junija 1941 lo\xc4\x8dila od regije, od 1971 je glavno mesto regije Loire. Kljub temu je \xc5\xa1e danes mo\xc4\x8dan ob\xc4\x8dutek pripadnosti Bretaniji. Glavno pristani\xc5\xa1\xc4\x8de je bilo prestavljeno prav na ustje reke Loare, v Saint-Nazaire.'